For knap ti år siden var rapperne, deres sprog og indvirkning på samtiden på sit højeste, ordet tween var ikke rigtig en del af det danske ordforråd endnu, og forfatteren Hanne-Vibeke Holst og rapperen Niarn stødte verbalt sammen på Politikens debatsider.

Min søn var tween og en del af den bølge, som kom med rapperne i Danmark for et årti siden. Han gik fra at være en blød dreng med kasserollehår til en Eminem-klon med baggy bukser og store T-shirts. Fandt en ny identitet fra mors dreng til noget, han selv havde valgt.

Som mor så jeg til. Lærte at affinde med mig den nye påklædning, selvom jeg syntes, han med sin stil og outfit signalerede noget helt andet, end han i virkeligheden var. Bragte ham i en retning, hvor han ikke hørte til. Havde svært ved at forstå, hvad musikken kunne sige ham. Snakkede om teksterne med ham, men måtte opgive at stoppe det, han var dedikeret. Og i det mindste så glæde mig over, at lillesøster ikke forstod dem endnu.